和運使學士浣花亭
作者：葛琳
朝代：宋

paragraphs: 井絡西南區，成都號佳麗。
錦城十里外，景物居然異。
傍縈浣花溪，中開布金地。
杜宅巋遺址，任祠載經祀。
自昔歲一遊，有亭久摧廢。
將期汎舟會，先此留旌騎。
弗基矧肯構，後人莫予嗣。
冠蓋或戾止，風雨亡所庇。
我公至之初，行樂徇人意。
柅車集賓組，幕天陳燕器。
苟弗謀高明，胡爲革媮敝。
鳩工度材用，奢儉求中制。
舉從縣官給，下靡秋毫費。
巍然大厦成，甚于折枝易。
藩條息偃暇，時律清和際。
落成及休辰，夙駕忻重詣。
羣嬉逐使轂，雜處同蠶市。
棟宇美可觀，席筵陳有次。
芳樽既罷撤，綵舲爰登憩。
夾岸布緹帟，中流喧鼓吹。
泝沿烟靄間，禽鳥共翔戲。
都人與士女，疊足連帷被。
弄珠疑漢曲，浮觴均洛禊。
晻晻日將暮，熙熙衆皆醉。
怳入武陵源，却返塵寰世。
自是畢遨賞，始復專民事。
農耕士就學，商販工居肆。
蜀邦生齒繁，衣食良囏匱。
三時急耕播，寸壤無遺棄。
茲焉俾暇逸，所以慰勤瘁。
上頼天子心，慎重坤維寄。
既擇邇臣德，來秉諸侯瑞。
且命太史賢，出攬清澄轡。
第務廣教育，孜孜布仁惠。
匪圖極聚斂，規規奉邦計。
和氣斯涵濡，羣生皆茂遂。
乃躋富壽域，共樂升平治。
不才備屬僚，罔補公家利。
廕宇幸焉依，雅聲慙善繼。
願比召南篇，永歌棠蔽芾。